**Навучанне дзяцей з асаблівымі адукацыйнымі патрэбамі: інструментарый педагога**

 Праблема адукацыі дяцей з асаблівасцямі псіхафізічнага развіцця не перастае быць актуальнай. Колькасць дзяцей і дарослых, якія маюць парушэнні фізічнага і (або) псіхічнага здароўя ўзрастае.

 Інтэграванае навучанне будуецца на прынцыпе асобасна-арыентаванага навучання, які ў аснову адукацыйнай мадэлі ставіць на першы план суб’ект-суб’ектныя адносіны ў адрозненні ад традыцыйнай суб’ект-аб’ектнай мадэлі. Асобасна-арыетаваны падыход галоўнай задачай педагагічнага асяроддзя абвяшчае стварэнне такіх псіхолага-педагагічных умоў пры пабудаванні вучэбнага працэсу, якія спрыяюць не толькі асобаснаму росту вучняў (выхаванцаў), але і развіццю іх навыкаў сацыяльнай кампетэнтнасці. Дадзеная задача рэалізуецца пры дзвюх неабходных умовах: па-першае, пры арганізацыі дыферэнцыраванага падыходу ў вучэбным працэсе, і, па-другое, пры пабудаванні такіх адносін педагога і дзіцяці, у якіх апошні з пасіўнага ўдзельніка працэса становіцца актыўным.

 У сучасным грамадстве існуе сацыяльны запыт на арганізацыю інтэграванага навучання і выхавання, які паступае, перш за ўсё, ад бацькоў дзіцяці з асаблівасцямі псіхафізічнага развіцця. Яны жадаюць, каб іх дзеці мелі магчымасць развівацца ў натуральных умовах свабоды ўзаемаадносін з нармальна развіваючыміся аднагодкамі. Бясспрэчна, бацькі маюць усе падставы патрабаваць ад грамадства захавання правоў свайго дзіцяці тым больш, што грамадства заканадаўча прадэкларавала гэтыя правы. Такім чынам, інтэграванае навучанне – гэта фактычна адказ на запыты бацькоў.

 Інтэграванае асяроддзе заключае ў сабе адукацыйны кампанент, узаемадзейнічаючы ў якім , дзіця з асаблівымі адукацыйнымі патрэбамі пашырае межы свайго ўнутранага псіхалагічнага поля, выпрацоўваючы разнастайныя стэрэатыпы ўзаемадзеяння з шырокім спектрам людзей, выкарыстоўваючы і адточваючы неабходныя ў паўсядзённым жыцці механізмы псіхалагічнай абароны. Няхай гэтае асяроддзе жосткае, часам нават жорсткае, але яно з’яўляецца праекцыяй жыцця, з якой дзіцяці ўсё роўна давядзецца сутыкнуцца.

 Значная колькасць даследчыкаў падкрэслівае той факт, што адукацыйнае асяроддзе агульнаадукацыйных школ валодае значным фрустрыруючым ( псіхічны стан, які ўзнікае ў сітуацыі несуадноснасці жаданняў і наяўных магчымасцяў) запалам, які ўздзейнічае не толькі на вучняў, але і на саміх педагогаў. У сувязі з гэтым узнікае мноства пытанняў: калі ў школе нармальна развіваючыяся дзеці адчуваюць сябе няўтульна, як будзе адчуваць сябе дзіця з асаблівымі адукацынымі патрэбамі? Ці магчыма захаваць ва ўмовах інтэграванага навучання галоўны прынцып, якім павінна кіравацца адукацыйная прастора “не нашкодзь”? Сапраўды, гэта цяжка не прызнаць, што і ў агульнаадукацыйнай школе існуе мноства праблем. Аднак, у якія часы школа была беспраблемным інстытутам?

 Таму для вырашэння ўзнікаючых праблем педагогам патрэбна разуменне тых праяўленняў, якія могуць узнікаць у дзяцей з асаблівасцямі ў развіцці. Гэтыя дзеці могуць быць скаванымі, напружанымі або, наадварот, развязнымі. Можа назірацца занепакоенасць перад вучэбнай сітуацыяй, або абыякавасць, апатыя, інертнасць, пасіўнасць. Таму першачарговая задача педагога ў класе (групе) інтэграванага навучання і выхавання – выклікаць і замацаваць аптымістычныя, эмацыянальна-пазітыўныя адносіны дзяцей да школы (дзіцячага сада) і навучання. Недапушчальна ўзмацненне негатыўных рэакцый дзяцей. Як жа зрабіць навучанне і выхаванне дзяцей з АПФР, улічваючы дадзеныя асаблівасці, ва ўмовах інтэграванага навучання і выхавання жаданым, прывіць цікавасць да пазнавальнай дзейнасці, зрабіць іх не проста пасільнымі гледачамі, а актыўнымі ўдзельнікамі адукацыйнага працэсу, як дабіцца выніковасці? Вучэбныя і карэкцыйныя заняткі, якія праводзяцца з дзецьмі з асаблівасцямі псіхафізічнага развіцця, патрабуюць ад педагога творчага падыходу, які заснаваны на тэарэтычных ведах спецыяльнай псіхалогіі, дыдактыкі, на веданні сваіх магчымасцяў як настаўніка і індывідуальных магчымасцяў кожнага вучня (выхаванца) для аптымальнага выкарыстання найбольш эфектыўных метадаў і прыёмаў, сродкаў навучання і выхавання. Агульнымі намаганнямі педагогаў, бацькоў павінна стварацца спрыяльнае асяроддзе, якое дазваляе кожнаму развівацца, рухацца ў зоне максімальных магчымасцяў, пры гэтым не адчуваючы дыскамфорту ад знаходжання сярод паспяховых равеснікаў.

Своеасаблівасцю заняткаў з дзецьмі з асаблівымі адукацыйнымі патрэбамі з’яўляецца тое, што яны паступова авалодваюць планам вучэбнай дзейнасці. Іх самастойная работа будуецца на аснове цэласнага прынцыпу арганізацыі: вучні аналізуюць заданне, складаюць план яго выканання, выбіраюць неабходныя спосабы дзеянняў і кантролю, а затым выконваюць заданне. Тэмп навучання на ўроку (занятку) плаўны, крыху запаволены таму, што дынаміка ў навучанні выцякае з дынамікі пазнаваўчай дзейнасці.

У вучэбным працэсе карысна выкарыстоўваць невербальныя формы зносін, якія дазваляюць дзіцяці атрымліваць эмацыянальную падтрымку. Да прыкладу:

* пяшчотная, падбадзёрваючая інтанацыя;
* невялікая (менш метра) адлегласць паміж педагогам і дзіцям;
* перцэптыўныя кантакты (пагладжванне, пажыманне рукі, візуальны кантакт на ўзроўні вачэй) і г.д.

Асноўная мэта зносін – стварэнне ўмоў для пазітыўнага развіцця дзіцяці. Настаўнік прымае дзіця такім, якім ён ёсць, незалежна ад вучэбных поспехаў. Наадварот, падбадзёрвае яго, гаворыць, што ўсё будзе добра, што вучань справіцца з заданнем, правільна адкажа.

У класе (групе) інтэграванага навучання і выхавання нельга параўноўваць вынікі работы дзіцяці з АПФР з дасягненнямі іншых дзяцей. Як казаў Л.С. Выгоцкі, “кожнае дзіця ўнікальнае, мае ўласцівую толькі яму зону бліжэйшага развіцця і, адпаведна, мае індывідуальныя дасягненні”. Работу, якую выконвае дзіця з асаблівасцямі ў псіхафізічным развіцці зараз, параўноўваецца толькі з папярэдняй работай таго ж дзіцяці. Дзеці з асаблівасцямі вельмі адчувальныя да мімікі, жэстаў, тэмпу і гучнасці маўлення настаўніка. Гэта патрабуе ад педагога ўвагі і цярплівасці.

У працэсе сумеснага навучання вельмі актуальныя станоўчыя ўзаемаадносіны не толькі паміж педагогам і дзіцём з АПФР, але і паміж усімі дзецьмі пры іх узаемадзеянні як на занятках, так і ў пазаўрочны час. Дзецям з парушэнямі ў развіцці ўласцівы імпульсіўнасць, крыўдлівасць, канфліктнасць. На вучэбных занятках сумеснага навучання, каб захаваць працаздольнасць пры розным тэмпе работы, карысна праводзіць разнастайныя гульні і практыкаванні, якія дазваляюць пераключыць увагу, зняць напружанасць дзяцей. Неабходна выкарыстоўваць шматлікія прыёмы для стварэння вучэбнага ўзаемадзеяння, арганізацыі супрацоўніцтва паміж вучнямі на ўроках і ў вольны час.

Такім чынам, у арганізацыі ўзаемадзеяння ў сістэме “настаўнік – вучань” пры рабоце з дзецьмі з асобымі адукацыйнымі патрэбамі важнымі момантамі з’яўляюцца:

* фарміраванне адаптыўнага адукацыйнага асяроддзя;
* мэтанакіраванасць і сістэмнасць педагагічнай работы;
* дыферэнцыраваны і індывідуальны падыход да дзяцей;
* суаднясенне зместу вучэбнага матэрыялу з магчымасцямі пазнаваўчай дзейнасці дзіцяці;
* забеспячэнне максімальнай нагляднасці педагагічнага працэсу;
* забеспячэнне на ўсіх этапах урока (занятка) добразычлівай атмасферы, асабліва ў час апытання, аналізу вынікаў дзейнасці дзіцяці;
* адначасовае падключэнне аналізатараў (слых, зрок, маторыка, і інш.);
* выкарыстанне арыенціровачнай асновы дзеянняў (апорных сігналаў, алгарытмаў);
* фіксацыя ўвагі на пазітыўных зрухах дзіцяці з асаблівымі адукацыйнымі патрэбамі, і ў тую ж чаргу, пазбяганне негатыўнай ацэнкі дзейнасці дзіцяці;
* стварэнне для дзіцяці сітуацыі поспеху;
* дасканалае веданне спецыяльнай і дзіцячай псіхалогіі;
* забеспячэнне ўзгодненасці дзейнасці педагагічнага калектыву і бацькоў, інфармаванне аб рабоце адзін аднаго і яе выніках.

З укараненнем інтэграванага навучанні і выхавання праблема адаптацыі дзяцей з асаблівасцямі ў развіцці не вычэрпваецца, а наадварот, выяўляе перад псіхалагічнай і педагагічнай навукамі новыя праблемы, вызначае новыя шляхі пошуку рашэнняў. Тым не менш, інтэграванае навучанне ўжо заняло сваё месца ў адукацыйнай структуры агульнаадукацыйных устаноў. Упэўнена, што нашы цеплыня, увага, узаемадапамога, аптымізм, гуманізм, энергічнасць, тактоўнасць, цярпенне, дапамогуць стаць дзецям з асаблівасцямі ў развіцці паўнацэннымі і раўнапраўнымі членамі грамадства.

Настаўнік-дэфектолаг А.І. Адула